འདི་ཞག་བདུན་གྱི་གོང་ནས་ཤ་ཆང་སྒོག་ཙོང་གླ་རྩི་སོགས་གཏན་ནས་མ་འདྲེས་པར་ཉིན་རེ་ལ་ཐུན་གསུམ་རེ་བྱས་ཏེ་ཉིན་བདུན་ལ་སྒྲུབ།དེ་ལྟར་ན་བཤད་ཚུལ་དུ་འབྱོར་བ་འཕེལ་བ་དང་།ལོ་ལེགས་པ་དང་ཕུན་སུམ་ཚོགས་པ་ཐམས་ཅད་འབྱུང་བའི་རྟེན་འབྲེལ་ཡག་ཤོས་སུ་གྲགས་ལ་དེ་ནས་གཏན་འཁེལ་གྱི་ཉིན་ལ་ལབ་ཙེ་བརྩིགས་པའི་སར་སླེབས་ཏེ།སྟེགས་ཀྱི་ཁར་ཆུ་གཉིས་ཉེར་སྤྱོད་དང་བཅས་པ་བཤམས་ལ།ཤེར་སྙིང་ལན་གསུམ་བཟློག་པ་དང་བཅས་པ་བཏོན་ནས།རང་ཉིད་སྐད་ཅིག་གིས་དཔལ་ཕྱག་ན་རྡོ་རྗེར་བསྐྱེད་དེ།ཚོགས་ཞིང་སྤྱན་འདྲེན་པར་བྱེད་པ་སྟེ།རང་ཉིད་སྐད་ཅིག་གིས་ཕྱག་ན་རྡོ་རྗེར་གསལ་བའི་ཐུགས་ཀར་ཟླ་བའི་དཀྱིལ་འཁོར་ལ་གནས་པའི་ཧཱུཾ་སྔོན་པོའི་འོད་ཟེར་གྱིས་རང་བཞིན་གྱི་གནས་ནས་བླ་མ་དང་གཉིས་སུ་མེད་པའི་དཔལ་ཕྱག་ན་རྡོ་རྗེའི་ལྷ་ཚོགས་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་མདུན་གྱི་ནམ་མཁར་སྔགས་ཟློ་དང་བཅས་སྤྱན་དྲངས་ཤིང་།གང་གི་དྲིན་གྱིས་བདེ་ཆེན་ཉིད།།སྐད་ཅིག་གིས་ནི་ཐོབ་འགྱུར་བ།།བླ་མ་རིན་ཆེན་ལྟ་བུ་ཡི།།རྡོ་རྗེ་ཅན་ཞབས་པད་ལ་འདུད།།ཕྱག་ན་རྡོ་རྗེ་སྟོབས་པོ་ཆེ།།གཏུམ་པོ་དྲག་པོ་རྡོ་རྗེའི་སྐུ།།མི་ཟད་ནམ་མཁའི་མདོག་འདྲ་བ།།འཇོམས་མཛད་ཁྱོད་ལ་ཕྱག་འཚལ་ལོ།།ཞེས་ཕྱག་བྱས་ལ།དེ་ནས་ལབ་ཙེ་བརྩིགས་པ་ལ་བར་དུ་གཅོད་པའི་བགེགས་ཀྱི་ཚོགས་རྣམས་ལ།སངས་རྒྱས་ཀྱི་བདེན་པ་དང་།ཆོས་ཀྱི་བདེན་པ།དགེ་འདུན་གྱི་བདེན་པ།ཁྱད་པར་དུ་དཔལ་ཕྱག་ན་རྡོ་རྗེའི་སྐུ་གསུམ་ཐུགས་ཀྱི་གསང་བ་བླ་ན་མེད་པའི་བདེན་པ་ལ་བརྟེན་ནས་ལབ་ཙེ་བརྩིགས་པ་ལ་བར་དུ་གཅོད་པའི་བགེགས་ཀྱི་ཚོགས་གང་ཡིན་པ་དེ་དག་ཐམས་ཅད་ལ་མཆོད་སྦྱིན་གྱི་གཏོར་མ་གང་ལ་གང་འཚམ་གྱིས་ཚིམ་པར་བྱས་ཤིང་།ཞི་བའི་སེམས་དང་ལྡན་པས་རང་རང་གནས་སུ་སོང་ཤིག་གིས་སྐུལ་བ་དང་།གལ་ཏེ་མི་འགྲོ་ན་ནི་ཁྲོ་བོ་ཡེ་ཤེས་ཀྱི་རྡོ་རྗེ་མེ་རབ་ཏུ་འབར་བས་མགོ་བོ་ཚལ་བ་བརྒྱར་འགས་པར་འགྱུར་བ་གདོན་མི་ཟའོ།།ཞེས་སུམ་བྷ་ནི་སྔགས་དྲག་ཏུ་བྱེད་ལ།དེ་ནས་སྔོན་ན་གྲུབ་ཟིན་པའི་ས་གཞི་བརྟག་བསླང་སྦྱང་གསུམ་ནང་གི་སྦྱང་བའི་ཚུལ་ནི་གོང་དུ་སོང་ཟིན་ལྟར་ཏེ།མདོར་ན།གཙོད་རྭརྡོ་རྗེའང་ཆོགས་ལ་བཙུགས་དེ།ཀྱེ་སངས་རྒྱས་དཀོན་མཆོག་བདེན་པ་དང་།དམ་ཆོས་དཀོན་མཆོག་བདེན་པ་དང་།མཆོག་གསུམ་བདེན་པའི་བྱིན་རླབས་ཀྱིས།།དཀྱིལ་འཁོར་དཔལ་དང་ལྡན་པར་ཤོག།ཉི་མ་ཐམས་ཅད་དགེ་བ་ཡིན།།རྒྱུ་སྐར་ཐམས་ཅད་བཟང་བོ་ཡིན།།སངས་རྒྱས་ཐམས་ཅད་རྫུ་འཕྲུལ་ཆེ།།དགྲ་བཅོམ་ཐམས་ཅད་ཟག་པ་ཟད།།བདེན་པའི་བདེན་ཚིག་དེ་དག་གིས།།དེ་རིང་ཡོན་བདག་འཁོར་བཅས་ཀྱིས།།བཅོལ་བའི་ཆོ་ག་ལེགས་གྲུབ་ཤོག།ཀྱེ་གཙོད་རྭ་ས་ལ་བཙུགས་པ་འདི།།སྟེང་གི་ལྷ་ལ་བཙུགས་པ་མིན།།འོག་གི་ཀླུ་ལ་བཙུགས་པ་མིན།།བར་གྱི་གཉན་ལ་བཙུགས་པ་མིན།།རྒྱུ་སྦྱོར་ཡོན་བདག་འཁོར་བཅས་ཀྱི།།མི་ནོར་ལོངས་སྤྱོད་ཚེ་བསོད་ལ།།གནོད་བྱེད་ཕུང་སྲི་ཤུལ་ཕུང་གི།སྙིང་ལ་ཤིན་ཏུ་གཟེར་བ་ཡིན།།གནོད་བྱེད་ཆུང་སྲི་ཕྱུར་ངན་གྱི།།སྙིང་ལ་ཤིན་ཏུ་གཟེར་བ་ཡིན།།གནོད་བྱེད་རྟ་སྲི་བཙན་སྟོང་གི།སྙིང་ལ་ཤིན་ཏུ་གཟེར་བ་ཡིན།།གནོད་བྱེད་ནོར་སྲི་དཀོར་འདྲེ་ཡི།།སྙིང་ལ་ཤིན་ཏུ་གཟེར་བ་ཡིན།།གནོད་བྱེད་ལུག་སྲི་གཏལ་གོང་གི།སྙིང་ལ་ཤིན་ཏུ་གཟེར་བ་ཡིན།།གནོད་བྱེད་ར་སྲི་རྐོང་བུ་ཡི།།སྙིང་ལ་ཤིན་ཏུ་གཟེར་བ་ཡིན།།ཞེས་བརྗོད་ཅིང་ཡང་བསྐྱར་གཙོད་རྭ་ས་ལ་ཡང་ཡང་བཙུགས་ཏེ།ཀྱེ་ས་མཁན་ཡོན་བདག་འཁོར་བཅས་ལ།།གནོད་པར་བྱེད་པའི་སྟག་བདུད་རྣམས།།དུག་ཡས་སྣ་དགུས་མར་ལ་བཀར།།མནན་ནོ་དགྲ་བོ་སྟག་བདུད་དེ།།དྲག་ཏུ་བསྒྱུར་ཞིང་རབ་ཏུ་མནན།ཝ་དང་གྲུམ་སྤུས་མར་ལ་བཀར།།ཤིན་ཏུ་བསྒྱུར་ཞིང་རབ་ཏུ་མནན།།དགྲ་བོ་ཐམས་ཅད་དྲག་ཏུ་བསྒྱུར།།ཞེས་བརྗོད་ཅིང་།སྟག་ལོ་བའམ།ཕག་ལོ་བའི་སྐྱེས་བུ་དར་མ་མིང་དོན་བཟང་བོས་གཏན་འཁེལ་གྱི་ས་ལ་བུམ་པ་གསུམ་ཤོང་ཚད།ཟབ་ཏུ་མདའ་གང་ཙམ་བརྐོས་སུ་བཅུགལབ་ཙེའི་རྒྱ་ཆེ་ཆུང་དང་བསྟུན་པ་གལ་ཆེདེའི་སྐབས་སུ།བཀྲ་ཤིས་བརྩེགས་པ།གནམ་ས་སྣང་བརྒྱད།གཟའ་ཡུམ།སྐར་ཡུམ།བཀྲ་ཤིས་དོན་གྲུབ་སོགས་བཏོན་ན་ཕུན་སུམ་ཚོགས་པའི་ཡན་ལག་ཏུ་འགྱུར་བ་ཡིན་ནོ།།